Fátt óvænt í annari umferð Skákþings Reykjavíkur Úrslit í annari umferð Skákþings Reykjavíkur , sem fram fór í gærkvöldi , voru flest eftir bókinni ef frá eru skilin jafntefli Júlíusar Friðjónssonar og Jóns Úlfljótssonar annarsvegar og Harðar Arons Haukssonar og Stefáns Bergssonar hinsvegar . Önnur úrslit voru flest á þann veg að sá stigahærri vann þann stigalægri . Eftir tvær umferðir hafa fjórtán keppendur fullt hús vinninga en í þriðju umferð sem fer fram á sunnudag og hefst kl. 14 mætast m.a . Oliver Aron Jóhannesson og alþjóðlegi meistarinn Jón Viktor Gunnarsson , Fide meistarinn Sigurbjörn Björnsson og Mikael Jóhann Karlsson sem og Dagur Ragnarsson og Fide meistarinn Einar Hjalti Jensson . Af öðrum athyglisverðum viðureignum í þriðju umferð má nefna viðureign Jóns Trausta Harðarsonar og Kjartans Maack en þar má Kjartan hafa sig allan við þó hann sé ríflega 130 Elo stigum hærri en Jón Trausti . Þá mætast TR-ingarnir ungu , Vignir Vatnar Stefánsson og Guðmundur Agnar Bragason sem og Róbert Luu og Þorsteinn Magnússon , en Róbert er aðeins átta ára .